Klaasen bieg: 'Dít kos ons die wedstryd' | Netwerk24
Deur Tinus van Staden 10 April 2021 19:45
Pakistan het dié wedstryd met vier paaltjies gewen. Suid-Afrika het eerste gekolf en 188/6 in sy 20 beurte aangeteken. Pakistan (189/6) het die telling met die voorlaaste bal van die wedstryd bereik.
Suid-Afrika was in sy 15de beurt sterk op koers na 'n telling van meer as 200, maar kon net 37 lopies in die laaste vyf beurte aanteken. Pakistan het 57 lopies in dieselfde tydperk in sy beurt geslaan.
Heinrich Klaasen, die Protea-kaptein wat 50 van 28 balle geslaan het, sê die kolwers is meer teleurgesteld as die boulers.
"Veral met die kolf het ons teleurgestel in die laaste vyf beurte. Ek en Pite (van Biljon, 34 van 28 b) was in 'n goeie posisie om die wedstryd weg te neem van Pakistan. Ongelukkig is ons kort ná mekaar uit. Ons was die kolwers wat in was en dit was ons taak om groot te gaan," sê Klaasen.
"Ek dink nie ons het soveel met die bal drooggemaak in die doodsnikke nie. Daar was hier en daar swak uitvoering, maar die res was goed. Ons was ook hier en daar ongelukkig, maar ons doodsnik-kolfwerk benodig verfyning."
Hy het verduidelik waarom die twee debutante, Sisanda Magala (0/35 in drie boulbeurte) en Lizaad Williams (1/39 in 3.5 bbe.) die laaste twee boulbeurte geboul het.
"Hulle is ons twee beste streepbal-boulers. Dit is iets waaraan ons hard gewerk het en jy moet jou planne vertrou. Elke bouler het 'n taak om te verrig en ons moet eenvoudig begin om beter uit te voer."
Dit was Saterdag weer, soos in die reeks in Pakistan in Maart, die paaltjiewagter/kolwer Mohammad Rizwan (74*, 54 balle) wat die Proteas gekasty het. Wat maak van hom so 'n doring in Suid-Afrika se vlees?
"Hy gebruik die hoeke van die veld baie goed. Hy is nie 'n kragkolwer nie. Ons moet uit sy sterk gebiede bly, wat hoofsaaklik aan die bykant is."